Juffrou kritiek ná voertuig haar sleepSuzanne Leyden. Foto’s: Verskaf. Suzanne Leyden, ŉ 36-jarige ma en onderwyseres van Randburg, is in ŉ kritieke toestand in die Milpark-hospitaal in Johannesburg nadat sy Donderdagoggend deur ŉ motor gesleep is. Marlize Leyden, Suzanne se suster, het aan Maroela Media gesê sy het kopbeserings opgedoen en het bloeding op die brein. “Sy gaan in ŉ geïnduseerde koma gehou word totdat die bloeding en swelling gesak het,” het Marlize gesê. Skade aan Leyden se motor wat tydens die geringe botsing opgedoen is. Maroela Media het vroeër berig Leyden, ŉ onderwyseres by Hoërskool Sandown in Sandton, was Donderdagoggend op pad skool toe, toe sy omstreeks 07:00 in ŉ geringe botsing by die William Nicol-rylaan en Sandtonweg-kruising betrokke was. Sy het glo uit haar motor geklim om besonderhede met die bestuurder uit te ruil toe laasgenoemde glo probeer wegjaag en Leyden etlike meters ver gesleep het. Die bestuurder van die ander motor het glo van die toneel weggejaag. Leyden het ŉ vyfjarige seuntjie. Die Johannesburgse metropolisie was op die toneel en is besig om die voorval te ondersoek. Hulle kon nie onmiddellik vir kommentaar bereik word nie. Klik hier vir meer stories oor die voorval.